初夏有感
作者：曾鞏
朝代：宋

paragraphs: 我從得病卧閭巷，三見夏物爭滋榮。
紅英紫萼逐風盡，高榦密葉還陰成。
山亭水館處處好，朱碧萬實相駢擎。
林烏梁燕各生子，翅羽已足爭飛騰。
雉鷄五色繡新翮，鷕鷕慕匹相隨鳴。
穴蜂露蝶亦有類，欻往復聚何翾輕。
箔蠶滿室事方盛，繭綴下上如連星。
麥芒秧穎錯雜出，高壠大澤填黄青。
物從草木及蟲鳥，無一不自盈其情。
嗟我獨病不如彼，胸氣卧立常怦怦。
筋酸骨楚頭目眩，强食豈得肌膚盈。
我身今雖落衆後，我志素欲希軻卿。
十年萬事常坎壈，奔走未足供藜羹。
愁勤未老鬢先白，多學只自爲身兵。
自然感疾憊形體，後日雖復應伶俜。
非同世俗顧顔色，所慕少壯成功名。
但令命在尚可勉，屑細詎足傷吾平。